b'\n_START_ARTICLE_\nHeli\xc3\xb2polis (antic Egipte)\n_START_PARAGRAPH_\nHeli\xc3\xb2polis fou una ciutat important de l\'antic Egipte, capital del nom\xc3\xb3s 13 del Baix Egipte. Era al nord-oest del Caire, prop de l\'aeroport, a l\'actual barri de Tell Hisn, una mica allunyada de la riba occidental del Nil (al qual estava connectada per un canal). El seu nom egipci fou Iunu (que vol dir pilar), i el nom Heli\xc3\xb2polis li fou donat pels grecs i vol dir "Ciutat del sol", derivat del que era la seu principal del culte al d\xc3\xa9u solar Ra (Re). Fou una de les tres majors ciutats d\'Egipte despr\xc3\xa9s de Tebes (Luxor) i Memfis. Els coptes li van dir On._NEWLINE_La ciutat ja s\'esmenta vers el 3000 aC. Durant la Dinastia II fou un centre d\'astronomia i el gran sacerdot portava el t\xc3\xadtol de Cap dels Observadors. Aquest t\xc3\xadtol el tenia Imhotep durant el regnat de Djoser a la Dinastia III._NEWLINE_\xc3\x89s probable que el seu temple solar fos similar al model de temples solars d\'Abusir (Abu Ghurab), amb la cinquena dinastia, que vers el 2400 aC va establir el culte a Re com a culte principal. S\'han trobat restes de la muralla i d\'algun temple, dels quals els principals devien ser el d\'Amon i Re. Es va conservar un obelisc per\xc3\xb2 de la Dinastia XII. Tamb\xc3\xa9 resten parts d\'una capella de Djoser. Una estela de la Dinastia XVIII d\'Egipte commemorava el tancament per parets del recinte del temple. Tamb\xc3\xa9 s\'han trobat restes de construccions del temps de Rams\xc3\xa8s II._NEWLINE_Vers la meitat del segon mil\xc2\xb7lenni abans de Crist va arribar a la m\xc3\xa0xima esplendor quan el d\xc3\xa9u Re (i despr\xc3\xa9s Amon-Re) va comen\xc3\xa7ar a ser adorat com a principal d\xc3\xa9u del pante\xc3\xb3. Vers el 1300 aC el temple va arribar a la seva m\xc3\xa0xima extensi\xc3\xb3; el declivi va comen\xc3\xa7ar amb el primer mil\xc2\xb7lenni._NEWLINE_Destru\xc3\xafda durant la invasi\xc3\xb3 persa el 525 aC i m\xc3\xa9s tard el 343 aC. Despr\xc3\xa9s de la fundaci\xc3\xb3 d\'Alexandria va quedar marginada i es va anar despoblant; el segle I aC estava gaireb\xc3\xa9 deshabitada, moment en qu\xc3\xa8 la va visitar Estrab\xc3\xb3. Al segle seg\xc3\xbcent la major part dels monuments foren portats a Alexandria i Roma i la resta va servir de pedrera per construir el Caire a l\'\xc3\xa8poca medieval._NEWLINE_La zona d\'Heli\xc3\xb2polis fou comprada per una companyia privada a comen\xc3\xa7aments del segle XX, que hi va construir edificis i es va repoblar amb estrangers i coptes del pa\xc3\xads, durant el per\xc3\xadode de protectorat brit\xc3\xa0nic. Amb el creixement del Caire la capital va incloure el barri d\'Ayn Shams dins la ciutat a la segona meitat del segle.'